Felpörögtek az építkezések Magyarországon
Azonban egyre súlyosabb gondot okoz a munkaerőhiány - mondta Koji László, az ÉVOSZ elnöke.
Felpörögtek az építkezések Magyarországon, azonban egyre súlyosabb gondot okoz a munkaerőhiány – mondta Koji László, az Építési Vállalkozók Országos Szakszövetségének (ÉVOSZ) elnöke kedden az M1 aktuális csatornán.

Kifejtette, míg 2007-ben és 2008-ban 36 ezer lakást építettek, 2014-ben már csak 7400-at. A múlt éven körülbelül 10 ezer lakást adtak át, és jelenleg 20 ezer van kivitelezés alatt, amelyeknek másfél-két év az átfutási ideje – mondta.

Hangsúlyozta, az idén körülbelül 12-15 ezer lakás elkészülésére számítanak, amelyek 70-73 százaléka Budapesten és annak vonzáskörzetében épül.

Kifejtette, a lakosság körülbelül 10 éves elmaradásban van a lakás felújításával. Magyarországon évente 400 ezer lakást kellene felújítani, ehhez képest évente 130-150 ezret újítanak fel – tette hozzá.

Kiemelte, az építőiparban nagy probléma a munkaerőhiány. A következő 15-20 évben nem lesz elegendő végzős építőipari szakmunkás, a képzőintézményeket át kell majd állítani a felnőttképzésre, átképzésre, továbbképzésre – mondta.
gazdaság